“A Mélység és A falka James Herbert-díjas szerzőjének rémtörténete egy új-mexikói szektáról, melynek tagjait egy sötét erő tartja halálos rettegésben.
Miután a zsoldosok megérkeznek a táborba, baljós dolgokra lesznek figyelmesek. Különös mozgolódást tapasztalnak az erdőben és a fák tetején. A komor, Fekete Szikla néven ismert monolit sötét árnyékot vet a helyre, a közösséget pedig hamarosan áthatja a rettegés és a bizalmatlanság. Miközben az események az őrület felé sodródnak, a menekülési útvonalakat egymás után vágja el valaki vagy valami. Little Heaven mennyországból pokollá változik, és az életben maradtak kénytelenek felvenni a harcot azzal az ismeretlen, gonosz erővel, amely mindenkit el akar pusztítani.”
Hát ez nagyon durva volt. Az első oldalaktól kezdve féltem, de annyira, hogy szünetekkel tudtam csak elolvasni a könyvet. Nick Cutter zseniális író, aki még így is elérte, hogy teljesen magával ragadjon a regény.
A történet elején 1980-at írunk és Micah, a mű egyik főszereplője arra ébred egyik éjjel, hogy elrabolták egyetlen lányát. Tudja, hogy ki volt és miért, így utánamegy. Útközben megkeresve két ismerősét, Minervát és az Angolt, akikkel 1965-ben egy olyan misztikus és felfoghatatlan “kalandot” élt át, mely örökre összekötötte őket.
A cselekményben át is ugrunk 1965-be. Egy fiatal nő, Ellen felbérli Micah-t és két zsoldos társát, hogy segítsenek neki megkeresni unokaöccsét. A fiú és az apja, a világtól elzártan, egy Little Heaven nevű vallásos közösségben éli mindennapjait. Már a Little Heaven felé vezető út is nagyon furcsa: sehol egy állat, a fák és a növények szinte “élettelenek”, az erdő teljesen kihalt és furcsa zajok kísérik a főszereplők lépéseit. Végül megtalálják a gyülekezetet, különböző bizarr viszontagságok után, ahol egyáltalán nem örülnek nekik, legfőképp a “szekta” vezetője Amos Flesher. Az elbeszélés eddig is épp elég ijesztő, de ezen a helyen kezdődnek a még különösebb történések, amikre egyetlen magyarázat a közelben elhelyezkedő Fekete Szikla nevezetű monolit. Little Heaven egyre gyorsabban változik át valami sötétté, megfoghatatlanná, ahonnan a menekülés képtelenség. Egy megoldás lehet csupán: felkutatni minden sötétség forrását, a Fekete Sziklát.
Még mindig 1965-ben járunk, és miután azt hittem, nagyon furcsa, hátborzongató véggel zárta a szerző a főszereplők “kalandját”, átugrunk 1980-ba, ahol folytatódnak az események, és végül egy fordulatos, félelmetes lezárást kapunk.
Tulajdonképpen a könyv egy történet a történetben, melynek minden egyes lapja számomra hajmeresztő volt. Legfőképp horror rajongóknak ajánlom!
“Van egy régi mondás, amely így szól: A gonosz sohasem hal meg, csak alszik. És amikor felébred, azt hangtalanul teszi – vagy majdnem.”
Címke: 2017, 5 csillag, a szekta, agave könyvek kiadó kft., horror, nick cutter
Dalma 2017-08-09